

CYFARWYDDIADAU TRIN A THRAFOD DEUNYDDIAU DIGIDOL YR HEDDLU A RENNIR O DAN BROTOCOL 2024

AR ÔL I [Y CWMNI NEU’R SEFYDLIAD] GYTUNO I DRIN A THRAFOD DEUNYDD YR HEDDLU FEL A GANLYN YN UNOL Â’I RWYMEDIGAETHAU FEL RHEOLYDD DATA:

1. Deunydd yr heddlu at ddibenion y cyfarwyddiadau hyn yw unrhyw ffeiliau fideo neu sain digidol a ddarperir gan yr heddlu.

2. Mae deunydd yr heddlu, ar ôl cael gafael arno a’i lwytho i lawr yn ddiogel, yn ei feddiant a’i reolaeth at ddibenion deddfwriaeth diogelu data. 

3. Bydd deunydd yr heddlu a geir ac a ddefnyddir fel tystiolaeth mewn achosion llys teulu yn ddarostyngedig i’r un rheolau llym o gyfrinachedd ag a ragnodir gan a12 o Ddeddf Gweinyddu Cyfiawnder 1960 a Rheol 12 Rheolau Trefniadaeth Teulu. 

4. Bydd y cwmni neu’r sefydliad yn sicrhau bod ei holl staff a fydd yn cael gafael ar ddeunydd yr heddlu yn ymwybodol o’r cyfarwyddiadau trin a thrafod ar gyfer deunydd yr heddlu. 

5. Dim ond drwy ddefnyddio cyfrifiadur/dyfais awdurdodedig sy’n cael ei gweithredu at ddefnydd busnes/barnwrol gyda rheolaethau mynediad diogelwch sy’n cydymffurfio â pholisïau diogelu data’r sefydliad y bydd modd cael gafael ar ddeunydd yr heddlu, a’i lwytho i lawr i’r cyfrifiadur/dyfais honno.

6. Dim ond gyda gweithwyr proffesiynol a/neu sefydliadau y bydd deunydd yr heddlu’n cael ei rannu, fel sy’n gwbl angenrheidiol ar gyfer cynnal y cyn-achos neu’r achos llys a gychwynnir. Dim ond gyda gweithwyr proffesiynol neu sefydliadau a fydd wedi’u rhwymo i’r un graddau gan eu dyletswyddau a’u rhwymedigaethau diogelu data eu hunain fel rheolyddion, cyd-reolyddion neu broseswyr y deunydd y dylid rhannu deunydd yr heddlu. Bydd hyn yn cynnwys eu dyletswyddau o dan brosesau lleihau data sy’n ei gwneud yn ofynnol nad yw’r deunydd yn cael ei gadw am gyfnod hirach nag sy’n gwbl angenrheidiol yn unol â dyletswyddau diogelu data a pholisïau cadw data’r sefydliad. Dim ond i’r gweithwyr proffesiynol a’r sefydliadau canlynol y caniateir datgeliad pellach:

i) Y Llys
ii) Cynrychiolwyr cyfreithiol y partïon 
iii) Cwnsler Penodedig 
iv) Arbenigwr yn unol â Rhan 25 Rheolau Trefniadaeth Teulu a gyfarwyddir mewn achosion cyn-achos neu achosion byw
v) Gwarcheidwad y plant
vi) Y gweithiwr cymdeithasol dynodedig ac unrhyw aelod arall o’r gwasanaethau plant y bernir bod hynny’n angenrheidiol
vii) Aelod awdurdodedig o’r Panel Trawsgrifio Tapiau
viii) Caniateir i Rieni, Partïon neu Ymyrwyr a enwir ar y ffurflen gais yn Atodiad 1 ac sy’n hysbys i’r heddlu pan wneir datgeliad gan yr heddlu, weld y deunydd, heb gymryd copïau, dan oruchwyliaeth un o’r gweithwyr proffesiynol a amlinellir uchod. Ar gyfer unrhyw unigolion eraill nad ydynt wedi’u rhestru uchod, rhaid rhoi rhybudd i’r heddlu a cheisio caniatâd penodol yn gyntaf cyn y gallant weld y deunydd (heb gymryd copïau) dan oruchwyliaeth broffesiynol, er mwyn osgoi’r risg o beryglu unrhyw ymchwiliad sy’n mynd rhagddo. 

7. Os ystyrir bod angen rhannu copïau o ddeunydd yr heddlu yn uniongyrchol ag unrhyw unigolion sydd y tu allan i gylch gwaith paragraff 6, cyn rhannu copïau, rhaid cael caniatâd yr heddlu. Os na ellir dod i gytundeb, rhaid i’ch cwmni neu’ch sefydliad ofyn i’r Llys roi o leiaf -5 diwrnod busnes o rybudd i’r heddlu, gyda chyfarwyddyd yn caniatáu iddynt ffeilio sylwadau ysgrifenedig ac, os yw’n berthnasol, gofyn am restru gwrandawiad datgelu. Os gwneir gorchymyn Llys, bydd y deunydd ond yn cael ei rannu gan gydymffurfio’n llwyr â’r gorchymyn hwnnw. 

8. Bydd deunydd yr heddlu yn cael ei gadw’n ddiogel gyda rheolaethau mynediad diogel digonol ac yn unol â thelerau polisi cadw data yn amodol ar adolygiad rheolaidd sy’n diffinio’n glir am ba gyfnod a sut bydd deunydd yr heddlu yn cael ei gadw a’i waredu’n ddiogel. 

9. Os bydd unrhyw un heblaw gweithiwr neu asiant i’r awdurdod lleol/cyfreithiwr neu CAFCASS yn gwneud cais i weld deunydd yr heddlu ar ôl i’r achos ddod i ben, yna ceisir barn yr Heddlu a ddarparodd y deunydd yn gyntaf.

10. Ymatebir i unrhyw achos a nodwyd o dorri deddfwriaeth diogelu data sy’n ymwneud â deunydd yr heddlu yn unol â dyletswyddau diogelu data’r sefydliad a, lle bo hynny’n briodol, rhoddir hysbysiad i swyddfa’r comisiynydd gwybodaeth o fewn 72 awr. Rhoddir gwybod yn ffurfiol i Swyddog Diogelu Data’r Heddlu am y toriad hefyd ar yr un pryd. 



Llofnodwyd ar ran
y sefydliad:	 	

Dyddiad:	 	

Enw’r Achos:		

Cyfeirnod y Llys:		
